ROZHODNUTIE RADY (EÚ) 2022/2391

z 25. novembra 2022

o pozícii, ktorá sa má v mene Európskej únie zaujať v Rade členov Medzinárodnej rady pre olivy, pokiaľ ide o obchodnú normu vzťahujúcu sa na olivové oleje a oleje z olivových výliskov

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

so zreteľom na návrh Európskej komisie,

keďže:

Rada členov má na svojom 116. zasadnutí, ktoré sa bude konať od 28. novembra do 2. decembra 2022, prijať rozhodnutie, ktorým sa zmení obchodná norma vzťahujúca sa na olivové oleje a oleje z olivových výliskov, a rozhodnutie o aktualizácii metódy analýzy voskov a etylesterov mastných kyselín.

Rozhodnutia, ktoré má prijať Rada členov, sa týkajú odstránenia prílohy 1 k obchodnej norme a zjednodušenia rozhodovacích stromov, pokiaľ ide o delta-7-stigmastenol, ako aj zahrnutia revízie č. 3 metódy stanovenia voskov a etylesterov mastných kyselín. Vedeckí a technickí experti Komisie a členských štátov v sektore olivového oleja podrobne prediskutovali uvedené rozhodnutia. Uvedené rozhodnutia prispejú k medzinárodnej harmonizácii noriem pre olivové oleje a zriadi sa nimi rámec, ktorým sa zaistí spravodlivá hospodárska súťaž v obchode s výrobkami sektora olivového oleja. Uvedené rozhodnutia by sa preto mali podporiť.

Ak sa prijatie uvedených rozhodnutí v Rade členov na 116. zasadnutí odloží v dôsledku toho, že niektorí členovia nebudú schopní udeliť súhlas, pozícia na podporu prijatia uvedených rozhodnutí by sa v mene Únie mala zaujať v rámci prípadného postupu prijatia Radou členov prostredníctvom výmeny korešpondencie podľa článku 10 ods. 6 dohody, pod podmienkou, že sa tento postup začne pred ďalším pravidelným zasadnutím Rady členov v júni 2023.

Revízia obchodnej normy vzťahujúcej sa na olivové oleje a oleje z olivových výliskov COI/T.15/NC No. 3/Rev. 19 si môže vyžadovať technické úpravy iných metód alebo dokumentov IOC. Tieto technické úpravy by sa mali podporiť.

Na ochranu záujmov Únie by však Komisia mala mať možnosť požiadať o odloženie prijatia rozhodnutí, ktorými sa zmení obchodná norma alebo metódy na neskoršie zasadnutie Rady členov, ak pozícia, ktorá sa má v mene Únie zaujať, môže byť ovplyvnená novými vedeckými alebo technickými informáciami predloženými pred 116. zasadnutím alebo počas neho,

PRIJALA TOTO ROZHODNUTIE:

Článok 1

Pozícia, ktorá sa má v mene Únie zaujať v Rade členov na jej 116. zasadnutí, ktoré sa uskutoční od 28. novembra do 2. decembra 2022, alebo v rámci postupu prijatia rozhodnutí Radou členov prostredníctvom výmeny korešpondencie, ktorý sa má začať pred jej ďalším pravidelným zasadnutím v júni 2023, pokiaľ ide o revíziu obchodnej normy vzťahujúcej sa na olivové oleje a oleje z olivových výliskov COI/T.15/NC No. 3/Rev. 19, je podporiť rozhodnutie odstrániť prílohu 1 k obchodnej norme a zjednodušiť rozhodovacie stromy, pokiaľ ide o delta-7-stigmastenol, a pokiaľ ide o revíziu metódy COI/T.20/Do. No. 28/REV 3 (Stanovenie obsahu voskov a etylesterov mastných kyselín kapilárnou plynovou chromatografiou), podporiť rozhodnutie zahrnúť alternatívnu metódu analýzy a vykonať určité mierne zmeny existujúcej metódy.